作者:黃滔
標題:壺公山
內容:八面峰巒秀，孤高可偶然。數人遊頂上，滄海見東邊。不信無靈洞，相傳有古仙。橘如珠夏在，池象月垂穿。彷彿嘗聞樂，岧嶢半插天。山寒徹三伏，松偃出千年。樵牧時迷所，倉箱歲疊川。嚴祠風雨管，怪木薜蘿纏。青草方中藥，蒼苔石裡錢。瓊津流乳竇，春色駐芝田。烏兔中時近，龍蛇蟄處羶。嘉名光列土，秀氣產群賢。瀑鎖瑤臺路，溪升釣浦船。鼇頭擎恐沒，地軸壓應旋。蠲疾寒甘露，藏珍起瑞煙。畫工飛夢寐，詩客寄林泉。掘地多雲母，緣霜欠木綿。井通鰍吐脈，僧隔虎棲禪。危磴千尋拔，奇花四季鮮。鶴歸懸圃少，鳳下碧梧偏。桃易炎涼熟，茶推醉醒煎。村家蒙棗慄，俗骨爽猿蟬。谷語升喬鳥，陂開共蒂蓮。落楓丹葉舞，新蕨紫芽拳。翠竹雕羌笛，懸藤煮蜀箋。白雲長掩映，流水別潺湲。作賦前儒闕，沖虛南國先。省郎求牧看，野老葺齋眠。寺立興衰創，碑須一二鐫。清吟思卻隱，簪紱奈縈牽。